Вино пију Турци и кнезови
Вино пију Турци и кнезови
Код прелепе Манде Иванове
Бога моли Манда Иванова
Да не дође Иван са дружином
Докле Турци са брег не замакну
Таман Манда у беседи беше
Ето Иван иде са дружином
Како иде, тако ми говори:
„Чији коњи у јахар седели,
Чији соко дуње обарао?”
Заова снаху речју претицала:
„Тако м' Бога Иван, мили брале!
Синоћ су ти шуре долазили.“
„Кад су мени шуре долазили,
Шта ће Манди сиње под ђерданом?“
„Тако м' Бога Иван, мили брале,
Точила је вино из долине,
Зато Манди сиње под ђерданом.“
„Муч', не лажи моја мила сејо!
Кад би мени шуре долазили,
Не би Манди сиње под ђерданом.
Не би сиње под ђерданом било.“

Имена лица од којих су забележене песме 

Милисав Петковић земљорадник из села Јасенице.

Извор  
Станковић, Ж. 1951. Народне песме у Крајини. Музиколошки институт САНУ: Београд., бр. 90., стр. 68.

Српске лирске народне песме‎
Народне песме у Крајини